Gera má ráð fyrir því að Ísland fái 1,4 milljónir skammta af bóluefni Pfizer, á næsta ári og því þar næsta. Embættismaður sem sér um dreifingu bóluefna til Norðurlandanna fyrir hönd Evrópusambandsins segir að líta megi á skammtana sem tryggingu, ef þörf verður á að bólusetja aftur gegn nýjum veiruafbrigðum.
Í gær greindi Ursula von der Leyen, forseti framkvæmdastjórnar Evrópusambandsins, frá því á Twitter-síðu sinni, að sambandið hefði skrifað undir risasamning við Pfizer-BioNTech. Samningurinn er til þriggja ára og kveður á um kaup á 900 milljónum bóluefnaskammta frá framleiðandanum, til viðbótar við þá sem þegar hafa verið keyptir. Að auki tryggði sambandið sér kauprétt á jafnmörgum skömmtum. Samtals eru þetta því á annan milljarð skammta af bóluefninu sem afhentir verða á árunum 2021 til 2023. Ísland á aðild að bóluefnasamstarfinu Evrópusambandsins. Richard Bergström, sem sér um dreifingu bóluefna til Norðurlandanna fyrir hönd Evrópusambandsins og situr í samninganefnd framkvæmdastjórnar ESB, segir að af þessum skömmtum fái Ísland um 1,4 milljónir, skammtarnir verði afhendir á næsta ári og því þarnæsta. Samkvæmt orðum Bergström er ekki útlit fyrir að þessi samningur hafi áhrif á bólusetningaráætlun stjórnvalda á þessu ári. En hvers vegna eru Evrópuríki að tryggja sér alla þessa Pfizer skammta svona langt fram í tímann? Begström segir þetta gert til þess að hægt verði að endurbólusetja fólk, jafnvel nokkrum sinnum, gegn hugsanlegum nýjum veiruafbrigðum. Líta megi á samninginn sem tryggingarráðstöfun. Framleiðendur Pfizer hafa einmitt lýst því yfir að það sé auðvelt að breyta efninu lítillega þannig að það virki gegn nýjum afbrigðum.
Ísland fær um 1,4 milljónir skammta af bóluefni Pfizer á næstu tveimur árum, Embættismaður sem sér um dreifingu bóluefna til Norðurlandanna fyrir Evrópusambandið, segir að líta megi á þessa viðbótarskammta sem tryggingu. 